同韻傚歐蘇體
作者：于石
朝代：宋

paragraphs: 草廬抱膝方卧龍，獰飈撼戶雲埋峰。
凍鵲依依飛墮地，饑鷹側翅低盤空。
豈知水官夜鏖戰，鞭虯笞鳳驅前鋒。
茫茫萬里混一色，遠近高下俱迷蹤。
松標特立凜生氣，竹腰不折凌高風。
長江一派清不泯，浩浩獨行天地中。
小民祁寒易咨怨，君子守道惟固窮。
有雪無雪兩不問，仁耕義耨無歉豐。
君不見閉門無人僵卧處，任渠門外深丈許。
窮則當與凡民異，達則當爲國之瑞。
何當燮理司化鈞，坐令寒谷回陽春。